## Cultura duplica les ajudes per a protegir el patrimoni cultural a través del nou Pla Restaura

*** S’establixen tres modalitats d’ajudes per a simplificar la gestió administrativa per import de 8.490.000 d’euros i optimitzar recursos: a la conservació de béns immobles, a la recuperació de les construccions de pedra en sec i a la redacció de catàlegs, plans especials i plans directors**

La Conselleria d’Educació, Cultura, Universitats i Ocupació ha augmentat l’import de les ajudes per a protegir el patrimoni cultural de la Comunitat Valenciana a través del nou Pla Restaura, les bases reguladores del qual s’han publicat en el *Diari Oficial de la Generalitat Valenciana* (DOGV). En la modalitat de béns immobles s’ha duplicat la xifra, passant de 3 a 7 milions d’euros el pressupost per a 2025.

Amb esta iniciativa de la Direcció General de Patrimoni Cultural, la Conselleria pretén realçar el patrimoni cultural i convertir-lo en eix vertebrador del territori, implicar en la seua protecció les entitats locals i la societat civil; millorar l’accessibilitat i combatre el despoblament.

Estes ajudes establixen tres modalitats, que comprenen des de treballs de conservació o restauració, fins a investigació i documentació de béns inclosos en l’Inventari general del patrimoni cultural valencià i actuacions arqueològiques i paleontològiques. La dotació pressupostària global per a estes ajudes és de 8.490.000 d’euros.

Concretament, estes tres modalitats són: ajudes a la conservació de béns immobles amb un import de 7.000.000 d’euros; ajudes a la recuperació de les construccions de pedra en sec, per a les quals es destinaran 490.000 euros i, finalment, ajudes a la redacció de catàlegs, plans especials i plans directors, que comptarà amb una dotació d’1.000.000 d’euros.

Les ajudes, la convocatòria de les quals eixirà publicada pròximament, podran ser sol·licitades per ajuntaments, entitats locals menors i mancomunitats; fundacions, associacions i entitats sense ànim de lucre.

En el cas de la modalitat de béns immobles s’establix un import màxim per sol·licitant de 200.000 euros; mentres que el màxim per a la modalitat de planificació és de 25.000 i en el cas de la pedra en sec se situa en 10.000 euros.

Entre els criteris que es tindran en compte per a valorar les sol·licituds destaca la rellevància patrimonial del bé, la urgència de l’actuació, la qualitat tècnica del projecte o l’impacte social i cultural.

Fecha: 02/07/2025